**27.01.2021г**

**Группа: 20-ЭК-1д**

**Нохчийн мотт**

**Урокан ц1е: Билгалдешан маь1на**

Тесташца   таллам  бо  дешархойн  къамелан  дакъойх  долу  хаарий.

 1 Нохчийн  меттан  алфавитехь  …  элп  ду.

а) 33;

б) 45;

в) 49.

2) Нохчийн  меттан   дожар … ду.

а) 8;

б) 6;

в)10;

3) Билгалъяха   омонимаш,  синонимаш,  антонимаш:

а) Серло, бода , дика, вон, машар, т1ом

б) Доттаг1, накъост, говр, дин

в)  М1ара, мотт, ц1е

4) Къамелан  дакъа  ду.

а) 5;

б) 10;

в) 8;

5) Ц1ердашо  … гойту

 а) мухалла

б) х1ума

в)борам

6) Ц1ердош   предложенин  меже … хуьлий   лела.

а) латтам;

б) къастам;

в) подлежащи;

7) Ц1ердешнийн …  класс ю.

а)  3;

б) 5;

в) 1;

Х1уманан билгало гойтуш, муха? муьлха? хьенан? стенан? мацалера? мичара? бохучу хаттарашна жоп луш долчу къамелан декъах билгалдош олу. Билгалдешан ц1ердашца уьйр хуьлу.

Билгалдешнаш терахьашца а, дожаршца а хийцало.       Масала:

жима юрт - кегий ярташ, доккха зезаг - даккхий зезагаш.

оьзда стаг, оьздачу стеган, оьздачу стагана, оьздачу стага.

Билгалдешнаша гайта тарло: х1уманан бос, чам, барам, х1ума хьенан я стенан ю, стенах йина ю.

Масала:

к1айн, 1аьржа, ц1ен, сийна;

муьста, дуьра, к1уо;

лекха, лоха, еха, йоца;

Даймехкан, ненан, дешархочун;

дечиган, аьчкан, кехатан, дешин;

Т1едиллар №1.

Ткъа х1инца, х1оккху предложенешкахь билгалдешнаш къастаде.

Кху доккхачу татол т1ехь тахана къаьсттина синкъераме дара.

Г1ийла хьоькхучу мохо арарчу зезагийн, бецийн, дагна там беш йолу, ц1ена хьожа яхьара. Ц1еначу стигалхула йоьдуш таь1на-боьмашчу басахь йоккха дарта яра.

Т1едиллар №2

 Х1окху ц1ердешнашца маь1ница дог1у билгалдешнаш далош, дешнийн цхьаьнакхетарш д1аяздан деза аш.

Дитт, коч, стигал, керт, хьаша, юрт, доттаг1, йиша, машен, шовда, буьйса, ц1енош, майда.

Г1оьнна дешнаш:

Сийна, дечиган, хаза, школан, лекха, г1алара, керла, тешаме, сирла, хьоме, ламанан, даккхий, йоккха.

Оцу дешнийн цхьаьнакхетарша  гойту ц1ердашна а, билгалдешна а юкъахь йолу уьйр, билгалдешнаша х1уманан тайп-тайпана башхаллаш, билгалонаш гойтуш хилар а. Вай къамелехь йоккха меттиг д1алоцу цара, амма уьш хаа, царах болу кхетам шорбан а, цхьажимма къахьега деза вай.

Билгалдешнийн легарш церан форманашкий, тайпанашкий хаьжжина къестош ду. Вайн маттахь билгалдешнийн кхоъ легар ду: хьалхарий, шолгIий, кхоалгIий.

1. **Лач дожаршкахь -чу чаккхе йолуш, цхьанакепара хийцалун лаамаза билгалдешнаш хьалхарчу легарехь ду,** масала: лекха керт, йоккха йоI, жима кIант, юккъера кор, таханлера де. Хьалхарчу легаран билгалдешнаш **лаамаза а, мухаллин а, меттиган, хенан, юкъаметтигаллин а ду:** шийла шовда, йистера кор, кхушарлера шо.

ЦI. лекха керт йистера кор стохкалера шо

Дл. лекхачу кертан йистерчу коран стохкалерчу шаран

Л. лекхачу кертана йистерчу корана стохкалерчу шарна

Др. лекхачу керто йистерчу коро стохкалерчу шаро

К. лекхачу кертаца йистерчу кораца стохкалерчу шарца

Х. лекхачу кертах йистерчу корах стохкалерчу шарах

М. лекхачу керте йистерчу коре стохкалерчу шаре

Дс. лекхачу кертал йистерчу корал стохкалерчу шарал

1. **Доланиг дожарх хилла лаамаза билгалдош шолгIачу легарна юкъадогIу.** ШолгIачу легарехь дерш лаамаза юкъаметтигаллин а, доладерзоран а билгалдешнаш ду, масала: аннийн керт, вешин дин, стоьмийн беш, дашо чIуг, дарин коч.

ЦI. аннийн керт дарин коч йишин коч

Дл. аннийн кертан дарин кучан йишин кучан

Л. аннийн кертана дарин кучана йишин кучана

Др. аннийн керто дарин кучо йишин кучо

К. аннийн кертаца дарин кучаца йишин кучаца

Х. аннийн кертах дарин кучах йишин кучах

М. аннийн керте дарин куче йишин куче

Дс. аннийн кертал дарин кучал йишин кучал

1. **Дерриге а лааме билгалдешнаш кхоалгIачу легарехь хийцало:** воккханиг, юккъерниг, аннийниг, вешиниг, стоьмийниг. Лааме мухаллин а, юкъаметтигаллин а, доладерзоран а билгалдешнаш кхоалгIачу легарна юкъадогIу.

ЦI. воккханиг аннийниг вешиниг дариниг

Дл. воккхачун аннийчун вешичун даричун

Л. воккхачунна аннийчунна вешичунна даричунна

Др. воккхачо аннийчо вешичо даричо

К. воккхачуьнца аннийчуьнца вешичуьнца даричуьнца

Х. воккхачух аннийчух вешичух даричух

М. воккхачуьнга аннийчуьнга вешичуьнга даричуьнга

Дс. воккхачул аннийчул вешичул даричул

**Билгалдешнийн нийсаяздаран коьрта бакъонаш кху кепара ю:** 1. Шина дешдекъах лаьттачу лаамазчу мухаллин билгалдешнийн лач дожаршкахь а яздеш лардан доца мукъа элп а, масала:

ЦI. йоккха йоI жима кIант лекха стаг

Дл. йоккхачу йоьIан жимачу кIантан лекхачу стеган

Л. йоккхачу йоIана жимачу кIантана лекхачу стагана

Др. йоккхачу йоIа жимачу кIанта лекхачу стага

К. йоккхачу йоIаца жимачу кIантаца лекхачу стагаца

Х. йоккхачу йоIах жимачу кIатах лекхачу стагах

М. йоккхачу йоIе жимачу кIанте лекхачу стаге

Дс. йоккхачу йоIал жимачу кIантал лекхачу стагал

**2. Шиннал сов дешдакъа долчу лаамазчу билгалдешнийн -ар, -ер, -лер суффиксашца хуьлуш йолу чаккхе -а лач дожаршкахь дIайовш ю, цундела лач дожаршкахь иза ца язйо:** юккъера ишкол – юккъерчу ишколехь, йистера кор – йистерчу корехь, юьртара хьаша – юьртарчу хьешаца, кханалера де – кханалерчу дийнахь.

**3. КхоалгIачу легаран лаамечу билгалдешнийн цхьаллин терахьан дожарийн чаккхенаш кху кепара язйо:** -ниг, -чун, -чунна, -чо, -чуьнца, -чух, - чуьнга, -чул, ткъа дукхаллин терахьан дожарийн чаккхенаш иштта язйо: -наш, -черан, -чарна, -чара, -чаьрца, -чарах, -чаьрга, -чарал, масала:

**цхьаллин терахь**  **дукхаллин терахь**

ЦI. воккханиг баккхийнаш

Дл. воккхачун баккхийчеран

Л. воккхачунна баккхийчарна

Др. воккхачо баккхийчара

К. воккхачуьнца баккхийчаьрца

Х. воккхачух баккхийчарах

М. воккхачуьнга баккхийчаьрга

Дс. воккхачул баккхийчарал

**4. Доланиг дожарх хилла шишша я кхоккха цхьаьналела чолхе билгалдешнаш дефисца яздо:** нохчийн-гIалгIайн-оьрсийн дошам (чеченско-ингушско-русский словарь), оьрсийн-нохчийн дошам (русско-чеченский словарь).

**5. Дош карладоккхуш кхолладелла чолхе билгалдешнаш дефисца яздо:** тайп-тайпана, дикдика, хаз-хаза, жим-жима, керл-керла, лох-лоха, йокх-йоккха.

**6. Терахьдош, цIердош цхьаьнакхетарх хилла чолхе билгалдешнаш цхьаьна яздо**: бархIшеран ишкол, цхьайтташеран ишкол, пхеашеран план.

**7. ЦIердош, билгалдош цхьаьнакхетарх хилла чолхе билгалдешнаш цхьаьна яздо**: догцIена стаг, догдика адам, догмайра иччархо, догцIенаниг, догдиканиг, догмайраниг.

**8. Шишша я кхоккха цхьаьналела мухаллин чолхе билгалдешнаш дефисца яздо:** цIенкъорза, юткъа-еха, цIен-горга, сирла-цIен, таьIна-цIен, таьIна-цIен-можа, цIен-расха.

**9. Мухаллин шина декъах цхьаъ къастош долу чолхе мухаллин билгалдош дефисца яздо:** дика-вон (дика я вон), лекха-лоха (лекха я лоха).

**10. Мухаллин барам къастош долу чолхе билгалдош а дефисца яздо:** цIарула-цIен, белабаьццара, лилула-сийна, шурула-кIайн, кIарула-Iаьржа, барула-можа.

**Шардар 47.** Шайн тетрадаш тIе дIаязъе кху лахара предложенеш. Билгалдаьхна билгалдешнаш лега а де, церан легарш билгал а даха. Церан нийсаяздаран бакъонаш схьайийца.

1. **Лекхочу** дегIахь, Iаьржа маж, ерриг хотташа бехйина тIехь **кIайн** гIовтал йолуш, машшашца вихкина лаьттачу нохчочух бIаьрг кхийтира Потемкинан. (I.Г.) 2. **Ле-кхочу** лаьмнийн кура ирхъихна кIайн баххьаш дара гуш **таханлерчу** хIокху **сирлачу** дийнахь доккхачу Теркана дехьара схьа. (I.Г) 3. **Жимачу** корехула некъан **мокхачу** асанца дIахьоьжуш шен ирачу бIаьргашца а, дог-ойланца а уьш тIеуьйзуш Iара хенаро стаг. (I.Г.) 4. **Кхакханан** куй хьала а тоттуш, леррина хьаьжира Олхазар. (I.Г.) 5. Йоьлхуш, кIентан **йоцачу** кетар тIе биллира йоIа шен хаза корта. (I.Г.) 6. **Воккханиг** хьехар деш вара. **Стоьмийн** бешана гонаха йина лекха **аннийн керт** яра.

 Хьехархо: Газимагомаева З.А.